CELEX: 52018PC0164
Language: el
Date: 2018-04-05
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή που έχει συσταθεί με τη συμφωνία για τη δημιουργία Κοινού Ευρωπαϊκού Εναέριου Χώρου (ΚΕΕΧ) όσον αφορά τον εσωτερικό κανονισμό της

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.4.2018
            COM(2018) 164 final
            2018/0077(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή που έχει συσταθεί με τη συμφωνία για τη δημιουργία Κοινού Ευρωπαϊκού Εναέριου Χώρου (ΚΕΕΧ) όσον αφορά τον εσωτερικό κανονισμό της
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη Μεικτή Επιτροπή που έχει συσταθεί με τη συμφωνία για τη δημιουργία του Κοινού Ευρωπαϊκού Εναέριου Χώρου όσον αφορά την προβλεπόμενη έγκριση του εσωτερικού κανονισμού της.
            
            
               2.Πλαίσιο της πρότασης
            
            
               2.1.Η πολυμερής συμφωνία για τη δημιουργία Κοινού Ευρωπαϊκού Εναέριου Χώρου (ΚΕΕΧ)
            
            
               Η πολυμερής συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο
                  1
                για τη δημιουργία Κοινού Ευρωπαϊκού Εναέριου Χώρου («συμφωνία ΚΕΕΧ») αποσκοπεί στη δημιουργία Κοινού Ευρωπαϊκού Εναέριου Χώρου, ο οποίος θα βασίζεται στην ελεύθερη πρόσβαση στην αγορά, στην ελευθερία εγκατάστασης, σε ισότιμους όρους ανταγωνισμού και σε κοινούς κανόνες μεταξύ των οποίων είναι η ασφάλεια πτήσεων, η ασφάλεια από έκνομες ενέργειες, η διαχείριση της εναέριας κυκλοφορίας, οι κοινωνικοί και οι περιβαλλοντικοί κανόνες. Η συμφωνία ΚΕΕΧ άρχισε να ισχύει την 1η Δεκεμβρίου 2017.
            
            
               Η Ευρωπαϊκή Ένωση είναι συμβαλλόμενο μέρος της συμφωνίας ΚΕΕΧ
                  2
               . 
            
            
               2.2.Η Μεικτή Επιτροπή
            
            
               Η Μεικτή Επιτροπή που έχει συσταθεί με το άρθρο 18 της συμφωνίας ΚΕΕΧ είναι αρμόδια για τη διαχείριση της συμφωνίας και εξασφαλίζει την ομαλή εφαρμογή της, με συστάσεις και αποφάσεις στις περιπτώσεις που προβλέπονται στη συμφωνία. Η Μεικτή Επιτροπή αποφασίζει με ομοφωνία. Ωστόσο, μπορεί να αποφασίσει να ορίσει διαδικασία απόφασης κατά πλειοψηφία σε ορισμένα ειδικά θέματα. Η Ευρωπαϊκή Επιτροπή προεδρεύει της Μεικτής Επιτροπής, με τη συμμετοχή των κρατών μελών.
            
            
               2.3.Οι προβλεπόμενες πράξεις της Μεικτής Επιτροπής
            
            
               Στην πρώτη της συνεδρίαση, η Μεικτή Επιτροπή πρόκειται να εγκρίνει τον εσωτερικό κανονισμό της. 
            
            
               Η προβλεπόμενη πράξη θα εκδοθεί σύμφωνα με το άρθρο 18 παράγραφος 5 της συμφωνίας ΚΕΕΧ, το οποίο προβλέπει ότι η Μεικτή Επιτροπή «εγκρίνει τον εσωτερικό κανονισμό της». 
            
            
               3.Θέση που πρέπει ΝΑ ΛΗΦΘΕΙ εξ ονόματος της Ένωσης
            
            
               Το Συμβούλιο καλείται να καθορίσει τη θέση εξ ονόματος της Ένωσης όσον αφορά τον εσωτερικό κανονισμό της Μεικτής Επιτροπής, ώστε η εν λόγω επιτροπή να είναι σε θέση να λειτουργεί ορθά σύμφωνα με το άρθρο 18 παράγραφος 5 της συμφωνίας ΚΕΕΧ.
            
            
               Ως συμβαλλόμενο μέρος της συμφωνίας, η Ένωση οφείλει να εκθέσει τη θέση της στους εταίρους του ΚΕΑΧ στη Μεικτή Επιτροπή, ώστε να καταστεί δυνατή η ορθή εφαρμογή της συμφωνίας και η εκπλήρωση των δεσμεύσεών της.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
         
         
            
               4.1.2.Εφαρμογή στην προκειμένη περίπτωση
            
            
               Η Μεικτή Επιτροπή είναι όργανο που έχει συσταθεί με συμφωνία και συγκεκριμένα τη συμφωνία ΚΕΕΧ.
            
            
               Η πράξη την οποία καλείται να εγκρίνει η Μεικτή Επιτροπή είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 19 της συμφωνίας ΚΕΕΧ. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας ΚΕΕΧ.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, και συγκεκριμένα εκείνη που επιβάλλει ο κύριος ή ο πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τις αεροπορικές μεταφορές.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσει τη νομική βάση της προτεινόμενης απόφασης.
            
            
               5.Δημοσίευση της προβλεπόμενης πράξης
            
            
               Σύμφωνα με το άρθρο 19 της συμφωνίας ΚΕΕΧ, οι αποφάσεις της Μεικτής Επιτροπής δημοσιεύονται στην Επίσημη Εφημερίδα της Ευρωπαϊκής Ένωσης μετά την έγκρισή τους.
            
            
               
            
            
               2018/0077 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή που έχει συσταθεί με τη συμφωνία για τη δημιουργία Κοινού Ευρωπαϊκού Εναέριου Χώρου (ΚΕΕΧ) όσον αφορά τον εσωτερικό κανονισμό της
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Επιτροπής,
            
            
               Εκτιμώντας τα ακόλουθα:
            
            
               (1)Η πολυμερής συμφωνία για τη δημιουργία Κοινού Ευρωπαϊκού Εναέριου Χώρου («συμφωνία ΚΕΕΧ») συνήφθη από την Ένωση με την απόφαση 2018/145 του Συμβουλίου
                  3
                και άρχισε να ισχύει την 1η Δεκεμβρίου 2017. 
            
            
               (2)Σύμφωνα με το άρθρο 18 παράγραφος 5 της συμφωνίας ΚΕΕΧ, η Μεικτή Επιτροπή εγκρίνει τον εσωτερικό κανονισμό της.
            
            
               (3)Στην πρώτη συνεδρίασή της που έχει προγραμματισθεί για τις 3 Μαΐου 2018, η Μεικτή Επιτροπή πρόκειται να εγκρίνει τον εσωτερικό κανονισμό της, ώστε να είναι σε θέση να λειτουργεί ορθά σύμφωνα με το άρθρο 18 παράγραφος 5 της συμφωνίας ΚΕΕΧ.
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη Μεικτή Επιτροπή, διότι η πράξη που θα εγκρίνει η Μεικτή Επιτροπή θα είναι νομικά δεσμευτική.
            
            
               (5)Σύμφωνα με το άρθρο 19 παράγραφος 2 της συμφωνίας ΚΕΕΧ, οι αποφάσεις της Μεικτής Επιτροπής δημοσιεύονται στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της Μεικτής Επιτροπής είναι η ακόλουθη:
            
            
               - αποδοχή του εσωτερικού κανονισμού της Μεικτής Επιτροπής ο οποίος επισυνάπτεται ως παράρτημα στην παρούσα απόφαση. 
            
            
               Οι εκπρόσωποι της Ένωσης στη Μεικτή Επιτροπή μπορούν να συμφωνήσουν σε ήσσονος σημασίας αλλαγές στο σχέδιο απόφασης της Μεικτής Επιτροπής χωρίς περαιτέρω απόφαση του Συμβουλίου.
            
            
               Άρθρο 2
            
            
               Μετά την έγκρισή τους, οι πράξεις της Μεικτής Επιτροπής δημοσιεύονται στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Σύμφωνα με την απόφαση 1244 του Συμβουλίου Ασφαλείας των ΗΕ, της 10ης Ιουνίου 1999.
               
               
                  
                     (2)
                  
                        ΕΕ L 26 της 31.1.2018, σ. 1.
               
               
                  
                     (3)
                  
                        ΕΕ L 26 της 31.1.2018, σ. 1.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,5.4.2018
            COM(2018) 164 final
            ΠΑΡΑΡΤΗΜΑ
            στην
            Απόφαση του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Μεικτή Επιτροπή που έχει συσταθεί με τη συμφωνία για τη δημιουργία Κοινού Ευρωπαϊκού Εναέριου Χώρου (ΚΕΕΧ)
            
               
         
         
            
               ΠΑΡΑΡΤΗΜΑ
            
            
               Απόφαση αριθ. 1/2018 
            
            
               ΤΗΣ ΜΕΙΚΤΗΣ ΕΠΙΤΡΟΠΗΣ ΚΕΕΧ 
            
            
               Η ΜΕΙΚΤΗ ΕΠΙΤΡΟΠΗ ΚΕΕΧ,
            
            
               Έχοντας υπόψη την πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο
                  1
                για τη δημιουργία Κοινού Ευρωπαϊκού Εναέριου Χώρου («συμφωνία ΚΕΕΧ»), και ιδίως το άρθρο 18,
            
            
               ΑΠΟΦΑΣΙΖΕΙ:
            
            
            
               Άρθρο μόνο
            
            
               Εγκρίνεται ο συνημμένος στην παρούσα απόφαση εσωτερικός κανονισμός της Μεικτής Επιτροπής.
            
            
               Βρυξέλλες, … 2018.
            
            
               Για τη Μεικτή Επιτροπή, ο Πρόεδρος
            
            
                  
                     
                     
                     
            
            
                  
                     
                     
                     Carlos Bermejo Acosta
               
            
               ΠΑΡΑΡΤΗΜΑ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ ΚΕΕΧ
            
            
            
               Άρθρο 1
            
            
               Γενικές διατάξεις
            
            
               1. Η Μεικτή Επιτροπή ΚΕΕΧ έχει συσταθεί με το άρθρο 18 της πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο
                  2
                για τη δημιουργία Κοινού Ευρωπαϊκού Εναέριου Χώρου («συμφωνία ΚΕΕΧ»).
            
         
         
            
               2. Η Μεικτή Επιτροπή είναι υπεύθυνη για τη διαχείριση της συμφωνίας και μεριμνά για την ορθή εκτέλεσή της.
            
            
               3. Σύμφωνα με το άρθρο 18 παράγραφος 2, η Μεικτή Επιτροπή απαρτίζεται από αντιπροσώπους των συμβαλλόμενων μερών.
            
            
               4. Σύμφωνα με το άρθρο 18 παράγραφος 3, η Μεικτή Επιτροπή αποφασίζει με ομοφωνία. Ωστόσο, η Μεικτή Επιτροπή μπορεί να αποφασίσει να ορίσει διαδικασία απόφασης κατά πλειοψηφία σε συγκεκριμένα θέματα.
            
            
            
               Άρθρο 2
            
            
               Προεδρία
            
            
               Της Μεικτής Επιτροπής προεδρεύει εκ περιτροπής ένας εταίρος ΚΕΕΧ και η Ευρωπαϊκή Ένωση και τα κράτη μέλη της. Κατά την προεδρία σε συνεδρίαση της Μεικτής Επιτροπής, η Ευρωπαϊκή Ένωση και τα κράτη μέλη της εκπροσωπούνται από την Ευρωπαϊκή Επιτροπή. 
            
            
            
               Άρθρο 3
            
            
               Συνεδριάσεις
            
            
               1. Η Μεικτή Επιτροπή συγκαλείται τουλάχιστον μία φορά ετησίως και όταν το απαιτούν οι περιστάσεις, εκτός εάν συμφωνηθεί διαφορετικά από τα συμβαλλόμενα μέρη. 
            
            
               2. Κάθε συνεδρίαση της Μεικτής Επιτροπής πραγματοποιείται σε ημερομηνία που συμφωνείται από τα συμβαλλόμενα μέρη.
            
            
               3. Εάν συμφωνήσουν τα συμβαλλόμενα μέρη, οι συνεδριάσεις της Μεικτής Επιτροπής μπορούν να πραγματοποιούνται με οποιοδήποτε συμφωνηθέν τεχνολογικό μέσο, όπως με εικονοτηλεδιάσκεψη.
            
            
               Άρθρο 4
            
            
               Αντιπροσωπείες
            
            
               1.
                     Πριν από κάθε συνεδρίαση, τα συμβαλλόμενα μέρη ενημερώνονται μέσω της γραμματείας της Μεικτής Επιτροπής για την προβλεπόμενη σύνθεση των αντιπροσωπειών που θα παραστούν στη συνεδρίαση.
            
            
               2.
                     Η Μεικτή Επιτροπή δύναται να προσκαλέσει μη μέλη να παραστούν σε συνεδριάσεις της, ώστε να προσκομίσουν πληροφορίες σε συγκεκριμένα θέματα.
            
            
            
               Άρθρο 5
            
            
               Γραμματεία
            
         
         
            
               Ένας υπάλληλος της Ευρωπαϊκής Επιτροπής ασκεί καθήκοντα γραμματείας της Μεικτής Επιτροπής.
            
            
            
               Άρθρο 6
            
            
               Αλληλογραφία
            
            
               Όλη η αλληλογραφία από και προς τον πρόεδρο της Μεικτής Επιτροπής διαβιβάζεται και στη γραμματεία. Ο γραμματέας μεριμνά ώστε η αλληλογραφία να διαβιβάζεται στα συμβαλλόμενα μέρη.
            
            
            
               Άρθρο 7
            
            
               Εμπιστευτικότητα
            
            
               Οι αποφάσεις της επιτροπής είναι απόρρητες. Όταν ένα συμβαλλόμενο μέρος υποβάλλει στη Μεικτή Επιτροπή πληροφορίες που έχουν χαρακτηριστεί απόρρητες, τα άλλα συμβαλλόμενα μέρη χειρίζονται τις πληροφορίες αυτές ως απόρρητες.
            
            
            
               Άρθρο 8
            
            
               Ημερήσια διάταξη των συνεδριάσεων
            
            
               1.
                     Η γραμματεία καταρτίζει προσωρινή ημερήσια διάταξη για κάθε συνεδρίαση της Μεικτής Επιτροπής με βάση τις προτάσεις που έχουν υποβάλει τα συμβαλλόμενα μέρη. Τα σημεία της ημερήσιας διάταξης συνοδεύονται από τα σχετικά έγγραφα και υποβάλλονται το αργότερο 21 ημερολογιακές ημέρες πριν από τη συνεδρίαση.
            
            
               2.
                     Η προσωρινή ημερήσια διάταξη διανέμεται σε όλα τα συμβαλλόμενα μέρη το αργότερο 15 ημερολογιακές ημέρες πριν από τη συνεδρίαση.
            
            
               3.
                     Η ημερήσια διάταξη εγκρίνεται από τη Μεικτή Επιτροπή κατά την έναρξη κάθε συνεδρίασης. Επιτρέπεται να προστεθεί στην ημερήσια διάταξη οποιοδήποτε σημείο εκτός από αυτά που περιλαμβάνονται στην προσωρινή ημερήσια διάταξη, εάν συμφωνήσουν τα συμβαλλόμενα μέρη.
            
            
               4.
                     Ο πρόεδρος δύναται να συντομεύσει την προθεσμία που καθορίζεται στην παράγραφο 1, ώστε να ληφθούν υπόψη οι απαιτήσεις τυχόν ιδιαίτερων περιπτώσεων.
            
            
            
               Άρθρο 9
            
            
               Πρακτικά και επιχειρησιακά συμπεράσματα
            
            
               1.
                     Το σχέδιο πρακτικών κάθε συνεδρίασης της Μεικτής Επιτροπής συντάσσεται από τον γραμματέα. Το εν λόγω σχέδιο πρακτικών αναφέρει τις ληφθείσες αποφάσεις και τις διατυπωθείσες συστάσεις και τα συμπεράσματα που εγκρίθηκαν. 
            
         
         
            
               2.
                     Εντός ενός μηνός από την ημερομηνία της συνεδρίασης, το σχέδιο πρακτικών υποβάλλεται στη Μεικτή Επιτροπή προς έγκριση με γραπτή διαδικασία. Τα πρακτικά επιτρέπεται επίσης να εγκριθούν από την επιτροπή στην επόμενη συνδρίασή της.
            
            
               3.
                     Μετά την έγκρισή τους, τα πρακτικά υπογράφονται από τον πρόεδρο και τον γραμματέα και σε κάθε συμβαλλόμενο μέρος διαβιβάζεται ένα αντίγραφο.
            
            
            
               Άρθρο 10
            
            
               Αποφάσεις και συστάσεις
            
            
               1.
                     Η Μεικτή Επιτροπή λαμβάνει τις αποφάσεις της και διατυπώνει τις συστάσεις της με ομοφωνία. Ωστόσο, για αποφάσεις και συστάσεις κατά την έννοια των άρθρων 16 και 20 και του άρθρου 28 παράγραφος 3 της συμφωνίας ΚΕΕΧ απαιτείται απλή πλειοψηφία.
            
            
               2.
                     Η Μεικτή Επιτροπή θεωρείται ότι έχει την απαιτούμενη απαρτία μόνον εφόσον εκπροσωπούνται τέσσερα συμβαλλόμενα μέρη της Νοτιοανατολικής Ευρώπης και η Ευρωπαϊκή Ένωση.
            
            
               3.
                     Στο μεσοδιάστημα μεταξύ δύο συνεδριάσεων, η Μεικτή Επιτροπή δύναται να λαμβάνει αποφάσεις ή να διατυπώνει συστάσεις με γραπτή διαδικασία. Οποιοδήποτε συμβαλλόμενο μέρος μπορεί να ζητήσει, ωστόσο, τη σύγκληση της Μεικτής Επιτροπής για να συζητηθεί το θέμα. Το συμβαλλόμενο μέρος που προτείνει τη χρήση της γραπτής διαδικασίας υποβάλλει το σχέδιο πράξης στη γραμματεία, η οποία το διαβιβάζει στα υπόλοιπα συμβαλλόμενα μέρη. Κάθε συμβαλλόμενο μέρος ενημερώνει τον πρόεδρο και τον γραμματέα εντός 15 εργάσιμων ημερών από την παραλαβή του σχεδίου πράξης δηλώνοντας εάν αποδέχεται το σχέδιο, εάν προτείνει αλλαγές στο σχέδιο ή αν κρίνει ότι η Μεικτή Επιτροπή θα πρέπει να συγκληθεί για να συζητήσει το θέμα. Εάν το σχέδιο εγκριθεί, ο πρόεδρος οριστικοποιεί την απόφαση ή τη σύσταση σύμφωνα με τις παραγράφους 5 και 6 κατωτέρω.
            
            
               4.
                     Αποχή συμβαλλόμενου μέρους δεν εμποδίζει τη Μεικτή Επιτροπή να αναλάβει δράση, υπό τον όρο ότι υπάρχει απαρτία σύμφωνα με την παράγραφο 2 του παρόντος τμήματος.
            
            
               5.
                     Οι αποφάσεις και οι συστάσεις της Μεικτής Επιτροπής τιτλοφορούνται «Απόφαση» και «Σύσταση», αντίστοιχα, και φέρουν αύξοντα αριθμό, ημερομηνία έγκρισης και περιγραφή του αντικειμένου τους.
            
            
               6.
                     Οι αποφάσεις και οι συστάσεις της Μεικτής Επιτροπής υπογράφονται από τον πρόεδρο και η γνησιότητά τους επικυρώνεται από τον γραμματέα.
            
            
               7.
                     Οι αποφάσεις της Μεικτής Επιτροπής δημοσιεύονται από τα συμβαλλόμενα μέρη στις αντίστοιχες επίσημες εφημερίδες τους. Κάθε συμβαλλόμενο μέρος μπορεί να αποφασίσει για τη δημοσίευση οποιασδήποτε άλλης πράξης που έχει εγκρίνει η Μεικτή Επιτροπή. Ένα αντίγραφο των αποφάσεων και των συστάσεων διαβιβάζεται σε κάθε συμβαλλόμενο μέρος.
            
            
            
               Άρθρο 11
            
            
               Γλώσσες
            
            
               1.
                     Οι επίσημες γλώσσες της Μεικτής Επιτροπής είναι οι επίσημες γλώσσες των συμβαλλομένων μερών. Εντούτοις, τα συμβαλλόμενα μέρη προσπαθούν, για λόγους αποτελεσματικότητας, να χρησιμοποιούν την αγγλική γλώσσα στις συνεδριάσεις της Μεικτής Επιτροπής, την αλληλογραφία και τη σύνταξη των εγγράφων.
            
            
               2.
                     Οι αποφάσεις και οι συστάσεις της Μεικτής Επιτροπής συντάσσονται στην αγγλική γλώσσα.
            
            
            
               Άρθρο 12
            
            
               Δαπάνες
            
         
         
            
               1.
                     Κάθε συμβαλλόμενο μέρος αναλαμβάνει τις δαπάνες που προκύπτουν από τη συμμετοχή του στις συνεδριάσεις της Μεικτής Επιτροπής και των ομάδων εργασίας ή των ομάδων εμπειρογνωμόνων.
            
            
               2.
                     Η Μεικτή Επιτροπή συμφωνεί ως προς την κατανομή των δαπανών σχετιζόμενων με τυχόν αποστολές που ανατίθενται σε εμπειρογνώμονες.
            
            
            
               Άρθρο 13
            
            
               Τροποποίηση του εσωτερικού κανονισμού
            
            
               Ο παρών εσωτερικός κανονισμός επιτρέπεται να τροποποιηθεί σύμφωνα με το άρθρο 10.
            
            
            
               Άρθρο 14
            
            
               Ομάδες εργασίας
            
            
               1.
                     Η σύνθεση και η λειτουργία των ομάδων εργασίας ή των ομάδων εμπειρογνωμόνων που συστήνονται βάσει του άρθρου 18 παράγραφος 8 της συμφωνίας συμφωνούνται, τηρουμένων των αναλογιών, σύμφωνα με τους εφαρμοστέους κανόνες στη Μεικτή Επιτροπή.
            
            
               2.
                     Οι ομάδες εργασίας ή οι ομάδες εμπειρογνωμόνων εργάζονται υπό την αιγίδα της Μεικτής Επιτροπής, στην οποία υποβάλλουν αναφορά ύστερα από κάθε συνεδρίασή τους. Δεν επιτρέπεται να λαμβάνουν αποφάσεις αλλά μπορούν να διατυπώνουν συστάσεις προς την επιτροπή.
            
            
               3.
                     Η Μεικτή Επιτροπή μπορεί να αποφασίσει την περάτωση ή την τροποποίηση της εντολής των ομάδων εργασίας ή των ομάδων εμπειρογνωμόνων. 
            
         
         
            
                  
                     (1)
                  
                        Σύμφωνα με την απόφαση 1244 του Συμβουλίου Ασφαλείας των ΗΕ, της 10ης Ιουνίου 1999.
               
               
                  
                     (2)
                  
                        Σύμφωνα με την απόφαση 1244 του Συμβουλίου Ασφαλείας των ΗΕ, της 10ης Ιουνίου 1999.